འཇིགས་གྲགས་དབང་ཕྱུག་གིས་རང་ཉིད་ལྷ་སར་འཚར་ལོངས་བྱུང་བའི་མྱོང་བ་དཔེར་དྲངས་ཏེ།བོད་ལྗོངས་ཀྱི་དཔལ་འབྱོར་མཆོང་སྐྱོད་ལྟ་བུའི་གོང་འཕེལ་དང་མི་དམངས་ཀྱི་འཚོ་བའི་ཆུ་ཚད་མངོན་གསལ་དོད་པོས་ལེགས་བཅོས་བྱུང་བཞིན་པའི་དཔང་པོ་ཞིག་ཡིན་པའི་ངོས་ནས།རང་ཉིད་ལ་བལྟོས་བཅས་ཀྱིས་སྐད་ཆ་བཤད་དབང་ཅུང་མང་ཙམ་ཡོད་པ་རེད་ཅེས་བསྟན་བྱུང་།ཁོས་ད་ལྟ་བོད་ལྗོངས་སུ་ཕྱིན་ཚེ་མྱོང་སྣང་ཆེ་ཤོས་ནི་སྤུས་ལེགས་པའི་གཞུང་ལམ་དང་ལྕགས་ལམ།མཁའ་ལམ་འཛུགས་པ་སོགས་ཀྱིས་གྲུབ་པའི་ལངས་གཟུགས་ཀྱི་འགྲིམ་འགྲུལ་དྲ་བས་སྟབས་བདེ་བསྐྲུན་ཡོད་པ་དང་།རྒྱལ་ཁབ་ཕྱི་ནང་གི་ཡུལ་སྐོར་བ་བོད་ལྗོངས་སུ་ཡུལ་སྐོར་ལ་ཡོང་པ་དང་།བོད་རིགས་མང་ཚོགས་མཆོད་མཇལ་དུ་ཕྱིན་པ་སོགས་གདམ་ག་ཤིན་ཏུ་མང་པོ་བསྐྲུན་ཡོད་པ་རེད།མིག་སྔར།བོད་ལྗོངས་སུ་གནམ་གྲུ་ཤར་གཏོང་ཐུབ་པའི་གནམ་ཐངདང་།ཡི་གྲོང་ཚོ་དང་གྲོང་རྡལ་ལ་གཞུང་ལམ་ཤར་གཏོང་ཐུབ་ཡོད་པ།མཚོ་བོད་ལྕགས་ལམ་གཉེར་སྐྱོང་བདེ་བླག་བྱུང་བ་དང་།ཁྲོན་བོད་ལྕགས་ལམ་དང་ལྷ་ས་ནས་ཉིང་ཁྲིའི་བར་གྱི་ལྕགས་ལམ་འཛུགས་སྐྲུན་བྱེད་སྒང་ཡིན་པ།བོད་སྐད་ཡིག་ནི་བོད་ཀྱི་ལྗོངས་ཡོངས་སུ་བེད་སྤྱོད་གཏོང་གི་ཡོད་ཅིང་།བོད་ཡིག་ནི་ཀྲུང་གོར་ཆ་འཕྲིན་ལག་རྩལ་དང་ཆ་འཕྲིན་བརྗེ་རེས་ཐད་ཡི་གེ་ཨང་རྟགས་ཀྱི་རྒྱལ་སྤྱིའི་ཚད་གཞི་སྤྱོད་པའི་གྲངས་ཉུང་མི་རིགས་ཀྱི་ཡི་གེ་ཐོག་མ་དེ་ཆགས་ཡོད་པ།ཞིང་འབྲོག་ཁུལ་གྱི་མང་ཚོགས་ཀྱིས་རིན་མེད་སྨན་བཅོས་རྨང་གཞིར་བྱེད་པ་དང་།སྲིད་གཞུང་གི་དངུལ་འཇོག་གིས་གཙོ་ཁྲིད་བྱེད་པ།ཁྱིམ་ཚང་གི་རྩིས་ཐོ་དང་།ནད་ཆེན་གཅིག་གྱུར་འཆར་འགོད་དང་སྨན་བཅོས་རྒུད་སྐྱོབ་ཟུང་འབྲེལ་བྱེད་པའི་ཞིང་འབྲོག་ཁུལ་གྱི་སྨན་བཅོས་ལམ་ལུགས་ཆགས་ཡོད་པ་རེད་ཅེས་ཟེར།